Κώστας Αχ. Καραμανλής

Ο Κώστας Καραμανλής του Αχιλλέα (Αθήνα, 12 Δεκεμβρίου 1974) είναι Έλληνας πολιτικός, βουλευτής Σερρών με τη Νέα Δημοκρατία. Διατέλεσε υπουργός Υποδομών και Μεταφορών, από τον Ιούλιο του 2019 έως την παραίτησή του την 1 Μαρτίου του 2023, μετά το σιδηροδρομικό δυστύχημα στα Τέμπη.

 Βιογραφικά στοιχεία 
Γεννήθηκε στην Αθήνα και είναι γιος του Αχιλλέα Καραμανλή, και της εφοπλίστριας Νίκης Διαμάντη. Από την πλευρά του πατέρα του προέρχεται από την πολιτική οικογένεια Καραμανλή ενώ από την πλευρά της μητέρας του είναι εγγονός του εφοπλιστή Κωνσταντίνου Διαμαντή. Αδελφή του είναι η Φωτεινή Καραμανλή και πρώτος εξάδελφος, ο Κώστας Καραμανλής, πρώην πρωθυπουργός της Ελλάδας.

Σπούδασε Ιστορία και Οικονομικά στο Hamilton College της Νέας Υόρκης και αποφοίτησε από τη σχολή μεταπτυχιακών σπουδών Διεθνών Σχέσεων του Πανεπιστημίου Ταφτς στη Βοστώνη.

Από το 2002 ως το 2004 εργάστηκε στην Ελβετική τράπεζα επενδύσεων UBS Warburg στο Λονδίνο και από το 2004 μέχρι το 2015 εργάστηκε ως διευθυντικό στέλεχος σε ναυτιλιακή εταιρεία, οικογενειακών συμφερόντων, με έδρα τον Πειραιά. Παράλληλα με την επαγγελματική του δραστηριότητα, υπήρξε μέλος του Διοικητικού Συμβουλίου, υπεύθυνος Διεθνών Σχέσεων του Ιδρύματος «Κωνσταντίνος Καραμανλής».

Είναι παντρεμένος με τη Μιράντα Μιχαλοπούλου και έχουν τρία παιδιά.

 Πολιτική σταδιοδρομία 
Στις εκλογές του Ιουνίου 2012, οι οποίες διεξήχθησαν με λίστα, συμπεριλήφθηκε στην τελευταία τιμητική θέση του ψηφοδελτίου του νομού Σερρών.

Στις εκλογές του Ιανουαρίου 2015 εξελέγη πρώτος βουλευτής της περιφέρειας Σερρών συγκεντρώνοντας 20.136 ψήφους και επανεξελέγη, πάλι πρώτος, βουλευτής Σερρών στις εκλογές του Σεπτεμβρίου 2015, του 2019, του Μαΐου 2023 και του Ιουνίου 2023.

Στις 18 Νοεμβρίου 2016 ανέλαβε καθήκοντα υπεύθυνου Τομέα Υποδομών και Μεταφορών του κόμματος της Νέας Δημοκρατίας.

 Υπουργός Υποδομών και Μεταφορών 
Το 2019, στην κυβέρνηση Μητσοτάκη, ανέλαβε το υπουργείο Υποδομών και Μεταφορών.

Επί υπουργίας του, την άνοιξη του 2020, προκηρύχθηκε ανοιχτός ηλεκτρονικός διαγωνισμός προϋπολογισμού 16,2 εκατομμυρίων  ευρώ για τη μίσθωση (leasing) μεταχειρισμένων πετρελαιοκίνητων λεωφορείων για τον Οργανισμό Αστικών Συγκοινωνιών Θεσσαλονίκης. Ο διαγωνισμός συγκέντρωσε αρνητική κριτική λόγω παλαιότητας των οχημάτων και τις φωτογραφικές διατάξεις του διαγωνισμού.Χρυσοπληρώνει μεταχειρισμένα λεωφορεία 15 ετών ο ΟΑΣΘ, efsyn.gr, 25.06.2020, Γιάννης Μπαζαίος

Επιπλέον, κατά τη θητεία παραδόθηκε η επέκταση της Γραμμής 3 του Μετρό Αθήνας από Αγία Μαρίνα έως Δημοτικό Θέατρο με 6 σταθμούς σε Αγία Βαρβάρα, Κορυδαλλό, Νίκαια, Μανιάτικα, Πειραιά, Δημοτικό Θέατρο Πειραιά, η σιδηροδρομική γραμμή από Κιάτο έως Αίγιο και επαναλειτούργησε η γραμμή Τραμ από Κασομούλη ως Σύνταγμα που είχε διακοπεί το 2018,Αμετακίνητος ο Κώστας Καραμανλής στο υπουργείο Υποδομών και Μεταφορών καθώς και το τραμ επανήλθε στο κέντρο του Πειραιά (Δημοτικό Θέατρο) ως την Αγία Τριάδα για πρώτη φορά μετά την δεκαετία του 1950.

 Σιδηροδρομικό δυστύχημα στα Τέμπη 
Την 1η Μαρτίου 2023, μετά το σιδηροδρομικό δυστύχημα στα Τέμπη, το οποίο είχε ως αποτέλεσμα τον θάνατο 57 ατόμων, ανακοίνωσε την παραίτησή του. Μια εβδομάδα νωρίτερα είχε δηλώσει στη Βουλή ότι η κυβέρνηση διασφαλίζει την ασφάλεια των επιβατών των τρένων και πως είναι ντροπή να τίθεται θέμα ασφάλειας των σιδηροδρόμων από την αντιπολίτευση.

Μετά το σιδηροδρομικό δυστύχημα αρκετοί πολιτικοί της αντιπολίτευσης αλλά και της Νέας Δημοκρατίας καθώς και μέσα ενημέρωσης υποστήριξαν ότι ο Καραμανλής δεν θα έπρεπε να είναι ξανά υποψήφιος στις προσεχείς εκλογές του Μαΐου 2023. Εν τέλει, ο Κώστας Καραμανλής έθεσε ξανά υποψηφιότητα στην περιφέρεια Σερρών επανεκλεγόμενος πρώτος σε ψήφους. Η απόφασή του αυτή δέχθηκε κριτική από μερίδα του τύπου αλλά και από βουλευτές του ίδιου κόμματος.

Τον Νοέμβριο του 2023, το ΠΑΣΟΚ-ΚΙΝ.ΑΛ. και ο ΣΥΡΙΖΑ-Π.Σ. κατέθεσαν πρόταση για τη σύσταση προανακριτικής επιτροπής κατά του Κώστα Καραμανλή, αλλά η πρόταση απορρίφθηκε από την κυβερνητική πλειοψηφία του Ελληνικού Κοινοβουλίου.

Στις 30 Απριλίου 2025 διαβιβάστηκε στη Βουλή η δικογραφία σχετικά με το δυστύχημα και τις ευθύνες των διατελεσάντων υπουργών Χρήστου Σπίρτζη και Καραμαλή. Σε δήλωσή του, ο Καραμανλής εξέφρασε την βεβαιότητά του ότι είναι αθώος.

 Παραπομπές 

 Εξωτερικοί σύνδεσμοι 


Κατηγορία:Βουλευτές εκλεγμένοι με τη Νέα Δημοκρατία
Κατηγορία:Βουλευτές Σερρών
Κατηγορία:Έλληνες υπουργοί Υποδομών και Μεταφορών
Κατηγορία:Οικογένεια Καραμανλή